b'\n_START_ARTICLE_\nDiolkos\n_START_SECTION_\nHistoria\n_START_PARAGRAPH_\nDiolkos rakennettiin 500-luvulla eaa. mahdollisesti Korintin tyranni Periandroksen aikana. Sen teht\xc3\xa4v\xc3\xa4n\xc3\xa4 oli mahdollistaa ainakin kevyemmille aluksille ja sotalaivoille nopea yhteys Saroninlahden ja Korintinlahden v\xc3\xa4lill\xc3\xa4. Tutkijat ovat kuitenkin erimielisi\xc3\xa4 siit\xc3\xa4, miss\xc3\xa4 m\xc3\xa4\xc3\xa4rin tiet\xc3\xa4 todella k\xc3\xa4ytettiin tavallisten laivojen siirt\xc3\xa4miseen: Perinteisen tulkinnan mukaan tiet\xc3\xa4 olisi k\xc3\xa4ytetty jatkuvasti kaikkien kaupunkivaltioiden kauppalaivojen ja niiden rahdin kuljettamiseen, ja sill\xc3\xa4 olisi n\xc3\xa4in ollut suuri merkitys Korintin taloudelle. Joidenkin tutkijoiden mukaan tie olisi ollut antiikin aikana kuitenkin l\xc3\xa4hinn\xc3\xa4 Korintin ja sen liittolaisten k\xc3\xa4yt\xc3\xb6ss\xc3\xa4._NEWLINE_Nimi Diolkos tulee sanoista dia- (\xce\xb4\xce\xb9\xce\xac, \xe2\x80\x9dl\xc3\xa4pi\xe2\x80\x9d) ja holkos (\xe1\xbd\x81\xce\xbb\xce\xba\xcf\x8c\xcf\x82, \xe2\x80\x9dlaivojen vetolaite\xe2\x80\x9d). Nimitys tunnetaan Strabonilta, joka k\xc3\xa4ytti sit\xc3\xa4 Korintin kannaksen kapeimmasta kohdasta, sek\xc3\xa4 Strabonia lainanneelta grammaatikko Hesykhiokselta. Kumpikaan ei k\xc3\xa4yt\xc3\xa4 sit\xc3\xa4 nykyisess\xc3\xa4 merkityksess\xc3\xa4 kuvaamaan varsinaista tiet\xc3\xa4; k\xc3\xa4ytt\xc3\xb6 t\xc3\xa4ss\xc3\xa4 tarkoituksessa on nykyaikaista alkuper\xc3\xa4\xc3\xa4._NEWLINE_Tien l\xc3\xa4nsip\xc3\xa4\xc3\xa4 uusittiin 300-luvulla eaa. Osa Diolkoksesta tuhoutui keisari Neron aloittamissa kanavan rakennust\xc3\xb6iss\xc3\xa4 vuonna 67 jaa. Diolkos oli kuitenkin k\xc3\xa4yt\xc3\xb6ss\xc3\xa4 800-luvulle saakka, tosin loppuaikoinaan mahdollisesti l\xc3\xa4hinn\xc3\xa4 sotilask\xc3\xa4yt\xc3\xb6ss\xc3\xa4. Korintin kannaksen halkaiseva Korintin kanava valmistui vasta vuonna 1893. Diolkoksen arkeologiset kaivaukset suoritettiin vuosina 1956\xe2\x80\x931959 Nik\xc3\xb3laos Verdel\xc3\xadksen johdolla.\n_START_SECTION_\nRakennelma\n_START_PARAGRAPH_\nDiolkoksen pituus oli noin seitsem\xc3\xa4n kilometri\xc3\xa4 ja leveys noin 3,4\xe2\x80\x936,0 metri\xc3\xa4. Se oli rakennettu kannaksen poikki loivimpaan mahdolliseen kohtaan. Tie oli kivetty suorakulmaisin kalkkikivilohkarein ja sen keskell\xc3\xa4 kulki kaksi uraa noin 1,5 metrin et\xc3\xa4isyydell\xc3\xa4 toisistaan. Uria pitkin vedettiin todenn\xc3\xa4k\xc3\xb6isesti jonkinlaista py\xc3\xb6rill\xc3\xa4 varustettua laivojen vetolaitetta. Laivojen lasti on todenn\xc3\xa4k\xc3\xb6isesti purettu laivojen kevent\xc3\xa4miseksi ja kuljetettu erikseen tavallista tiet\xc3\xa4 pitkin. Ainakin tien l\xc3\xa4nsip\xc3\xa4\xc3\xa4ss\xc3\xa4 on ollut kivetty satamalaituri._NEWLINE_Tiet\xc3\xa4 on kaivettu esiin noin 255 metrin matkalta sen l\xc3\xa4nsip\xc3\xa4\xc3\xa4ss\xc3\xa4 Peloponnesoksen puolella eli nykyisen kanavan etel\xc3\xa4puolella, jossa my\xc3\xb6s Diolkoksen varsinainen arkeologinen kohde sijaitsee, sek\xc3\xa4 noin 204 metrin matkalta kanavan pohjoispuolella. Diolkoksen reitti kulki todenn\xc3\xa4k\xc3\xb6isesti suurimmaksi osaksi kanavan linjauksen pohjoispuolella. Tien arvellaan tehneen mutkan l\xc3\xa4hell\xc3\xa4 l\xc3\xa4nsip\xc3\xa4\xc3\xa4t\xc3\xa4\xc3\xa4n suunnilleen samassa kohdassa, jossa kanavan linjaus riste\xc3\xa4\xc3\xa4 tien reitin kanssa.'